ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0662/96 υποβολή: Martina Gredler (ELDR) προς την Επιτροπή (15 Μαρτίου 1996)

Θέμα: Ανώνυμες τραπεζικές συναλλαγές στο Βέλγιο

Η οδηγία του Συμβουλίου της 10ης Ιουλίου 1991, αριθ. 91/308/ΕΟΚ ((ΕΕ L 166 της 28.06.1991, σελ. 77. )), για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες, προβλέπει ότι στα κράτη μέλη τα πιστωτικά ιδρύματα πρέπει να απαιτούν από τους πελάτες τους «την απόδειξη της ταυτότητάς τους μέσω του κατάλληλου αποδεικτικού εγγράφου».

Στο Βέλγιο είναι δυνατόν να αγοραστούν ανώνυμα τοις μετρητοίς τραπεζικές ομολογίες ανεξάρτητα από το ύψος τους;

Εξακολουθεί η δυνατότητα αυτή να υφίσταται και κατά το 1996;

Προβλέπεται το γεγονός αυτό στην προαναφερόμενη οδηγία;

Αν όχι, από πότε γνωρίζει η Επιτροπή, ότι έχει παραβιαστεί η προαναφερόμενη οδηγία;

Τί ενέργειες έχει αναλάβει η Επιτροπή για να διασφαλίσει την ορθή εφαρμογή της οδηγίας;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-0660/96, E-0661/96, E-0662/96 και E-0663/96 (12 Απριλίου 1996)

Το άρθρο 3, παράγραφος 1 της οδηγίας 91/308/ΕΟΚ της 10ης Ιουνίου 1991 για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες προβλέπει ότι στα κράτη μέλη τα πιστωτικά ιδρύματα πρέπει να απαιτούν από τους πελάτες τους την απόδειξη της ταυτότητάς τους όταν ανοίγουν έναν λογαριασμό. Τ άρθρο 3, παράγραφος 2 επεκτείνει την υποχρέωση απόδειξης της ταυτότητας και σε πελάτες εκτός από αυτούς που αναφέρει η παράγραφος 1, για κάθε συναλλαγή το ποσό της οποίας φθάνει ή υπερβαίνει τις 15.000 ΕCU, ανεξάρτητα από το αν διενεργείται με μία μόνη πράξη ή με περισσότερες μεταξύ των οποίων φαίνεται να υπάρχει κάποια σχέση. Κατά συνέπεια, η οδηγία δεν απαιτεί την εξακρίβωση της ταυτότητας πελατών όταν το ύψος της συναλλαγής είναι κατώτερο των 15.000 ΕCU, εκτός εάν υπάρχει υπόνοια ότι πρόκειται για νομιμοποίηση εσόδων από παράνομες δραστηριότητες (Άρθρο 3).

Οι προαναφερθείσες διατάξεις της οδηγίας μεταφέρθηκαν στο εθνικό δίκαιο των κρατών μελών τα οποία ανέφερε το Αξιότιμο Μέλος. Τα όρια καθορίζονται στη Γαλλία σε ποσό ύψους 50.000 γαλλικών φράγκων, στην Ιταλία σε ποσό ύψους 20 εκατομμυρίων λιρετών, στο Βέλγιο σε 10.000 ΕCU και στη Γερμανία σε 20.000 DM. Η Επιτροπή δεν έχει στοιχεία για το ότι τα όρια αυτά δεν τηρήθηκαν.

Πλήρη στοιχεία για τη μεταφορά στη νομοθεσία των κρατών μελών της οδηγίας για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες, περιέχονται στην έκθεση της Επιτροπής για την εφαρμογή της εν λόγω οδηγίας ((COM(95) 54 τελικό, 3.3.1995. )), που αυτή τη στιγμή εξετάζεται από το Κοινοβούλιο.
ΓΡΑΠΤΗ ΕΡΩΤΗΣΗ E-0885/96 υποβολή: Jesϊs Cabezσn Alonso (PSE) προς την Επιτροπή (17 Απριλίου 1996)

Θέμα: Ευρωπαϊκές επιτροπές επιχείρησης

Στις 22 Σεππτεμβρίου 1996 λήγει η προθεσμία για τη μεταφορά στις εθνικές νομοθεσίες της οδηγίας 94/45/ΕΚ ((ΕΕ L 254 της 30.09.1994, σελ. 64. )) του Συμβουλίου της 22ας Σεπτεμβρίου 1994 για τη θέσπιση επιτροπών επιχείρησης ευρωπαϊκής κλίμακας.

Σε ποιό στάδιο βρίσκεται η εν λόγω διαδικασία μεταφοράς στα διάφορα κράτη μέλη της Ευρωπαϊκής Ένωσης;

Απάντηση του κ. Flynn εξ ονόματος της Επιτροπής (15 Μαΐου 1996)

Στη Νορβηγία ((Σχετικά με την οδηγία 94/45/ΕΚ, βάσει της συμφωνίας για τον Ευρωπαϊκό Οικονομικό Χώρο. )) και στο Βέλγιο οι κοινωνικοί εταίροι σύναψαν σε εθνικό επίπεδο συμφωνίες που αφορούν τις διαδικασίες μεταφοράς της οδηγίας 94/45/ΕΚ. Αυτές οι συμφωνίες αποτελούν ακόμα το αντικείμενο επέκτασης νόμου σχετικά με τα σημεία που δεν ρυθμίζονται από τους κοινωνικούς εταίρους. Στην Ιταλία, στην Πορτογαλία και στην Ισλανδία (1) οι κοινωνικοί εταίροι προς το παρόν διαπραγματεύονται συμφωνία σχετικά με τη μεταφορά της οδηγίας.

Στο Βέλγιο, στη Δανία, στην Ισπανία, στη Γαλλία, στην Ιρλανδία, στις Κάτω Χώρες, στην Αυστρία, στη Φινλανδία, στη Σουηδία και στη Νορβηγία έχουν ήδη κατατεθεί στα εθνικά κοινοβούλια σχέδια νόμου ή πρόκειται να κατατεθούν στις προσεχείς εβδομάδες.

Στην Ελλάδα, στο Λουξεμβούργο και στο Λίχτενστάιν (1) τα σχέδια νόμου βρίσκονται στο στάδιο προετοιμασίας.
ΓΡΑΠΤΗ ΕΡΩΤΗΣΗ P-0778/96 υποβολή: Angela Billingham (PSE) προς την Επιτροπή (21 Μαρτίου 1996)

Θέμα: Σύστημα τιμής εισόδου

Η Επιτροπή έχει συμφωνήσει να εισαγάγει για το 1996 ορισμένη ποσότητα πορτοκαλιών από τρίτες χώρες με μειωμένη τιμή για την παρασκευή φυσικού νωπού χυμού πορτοκαλιού. Προτάσει του Επιτρόπου κ. Franz Fishler, η Επιτροπή αποφάσισε να ανοίξει δασμολογική ποσόστωση 12.000 τόνων που θα ισχύσει μέχρι το τέλος του Μαρτίου και για την οποία η τιμή εισόδου έχει μειωθεί κατά περίπου 10 Εcu ανά 100 κιλά εν συγκρίσει με την κανονική τιμή εισόδου των 36,9 Ecu ανά 100 κιλά.

Η ενέργεια αυτή ελήφθη ύστερα από παράσταση στην Επιτροπή εκ μέρους της βρετανικής βιομηχανίας παρασκευής φυσικού νωπού χυμού πορτοκαλιού. Η βιομηχανία παρασκευής νωπού χυμού φρούτων αδυνατεί να εξεύρει επί ετησίας βάσεως κατάλληλη πρώτη ύλη από τα κράτη μέλη της ΕΕ για τις ανάγκες της παραγωγής της και υποχρεούται να αναζητήσει πρώτη ύλη από τρίτες χώρες για την περίοδο που μεσολαβεί από τον Δεκέμβριο ενός έτους έως τον Μάϊο του επομένου. Λόγω της εφαρμογής του συστήματος τιμής εισόδου για τα πορτοκάλια στο πλαίσιο της συμφωνίας ΓΣΔΕ, δεν ήταν πλέον δυνατόν να εξασφαλισθεί επαρκής προμήθεια πορτοκαλιών για την παρασκευή φυσικού νωπού χυμού πορτοκαλιού. Η συνεπαγόμενη απώλεια στην εν λόγω βιομηχανία θα μπορούσε να έχει άμεση επίπτωση στην απασχόληση 5.700 εργαζομένων του τομέα στο ΗΒ.

Ποιά μέτρα προτίθεται να λάβει η Επιτροπή για το 1997 ώστε να εξασφαλισθεί ότι τα πορτοκάλια που προορίζονται για μεταποίηση θα εισάγονται με μειωμένη τιμή εισόδου από τρίτες χώρες; Θα μπορούσε η Επιτροπή να αναλάβει δράση προκειμένου να εξασφαλισθεί ότι το 1997 η βιομηχανία παρασκευής νωπού χυμού φρούτων στο ΗΒ, αλλά και στην υπόλοιπη Ευρωπαϊκή Ένωση, θα έχει τη δυνατότητα να αγοράσει πορτοκάλια που προορίζονται για παρασκευή χυμού από τρίτες χώρες με μειωμένη τιμή εισόδου για ολόκληρη την περίοδο κατά την οποίαν αδυνατεί να τα προμηθευθεί από τις παραγωγές των κρατών μελών της ΕΕ, ήτοι από τον Δεκέμβριο του ενός έτους έως τον Μάϊο του επομένου;

Aπάντηση του κ. Fischler εξ ονόματος της Επιτροπής (12 Απριλίου 1996)

Τον φετινό Ιανουάριο, η Επιτροπή έλαβε ένα μεταβατικό μέτρο, με τον κανονισμό (ΕΚ) αριθ. 37/96 ((ΕΕ L 9, 12.1.1996. )), για το άνοιγμα μιας δασμολογικής ποσόστωσης για εισαγωγή με μειωμένη τιμή που αφορούσε 12.000 τόνους εισαγόμενα πορτοκάλια για μεταποίηση κατά τη διάρκεια της χρονικής περιόδου από 1ης Δεκεμβρίου 1995 μέχρι 31 Μαρτίου 1996.

Επί του παρόντος, η Επιτροπή διεξάγει έρευνες στο κράτος μέλος παραγωγής για να ελέγξει κατά πόσον είναι διαθέσιμες οι ποικίλιες πορτοκαλιών που απαιτούνται από την βιομηχανία του Ηνωμένου Βασιλείου για την παρασκευή φυσικού νωπού χυμού πορτοκαλιών.

Η Επιτροπή θα εξετάσει τα αποτελέσματα αυτών των ερευνών και θα προτείνει τα κατάλληλα μέτρα για το μέλλον.
ΓΡΑΠΤΗ ΕΡΩΤΗΣΗ E-0514/96 υποβολή: Robin Teverson (ELDR) προς την Επιτροπή (11 Μαρτίου 1996)

Θέμα: «Φωτορρύπανση»

Το θέμα της «φωτορρύπανσης» αποκτά ολοένα και μεγαλύτερη σπουδαιότητα στην Ευρωπαϊκή Ένωση. Η περιττή χρήση της ενέργειας για φωτισμό παρεμποδίζει τη δυνατότηα παρατήρησης του νυκτερινού ουρανού και, επιπλέον, συνιστά μεγάλη σπατάλη ενέργειας. Μία αρνητική συνέπεια της «φωτορρύπανσης» που είναι πλέον προφανής είναι ότι γίνεται ολοένα δυσκολότερο για τους αστρονόμους να έχουν καθαρή εικόνα των άστρων.

Με ποιόν τρόπο προτίθεται η Επιτροπή να ενθαρρύνει τα κράτη μέλη να λάβουν μέτρα για την άμεση μείωση αυτού του προβλήματος;

Απάντηση του κ. Παπουτσή εξ ονόματος της Επιτροπής (12 Απριλίου 1996)

Η Επιτροπή γνωρίζει το πρόβλημα της φωτορρύπανσης και των επιπτώσεών της για τους αστρονόμους μεταξύ άλλων, και συμμερίζεται τη γνώμη ότι η περιττή φωτοχυσία και ο περιττός φωτισμός δύνανται να προκαλέσουν οικονομικές και περιβαλλοντικές ζημίες.

Στο πλαίσιο των προγραμμάτων Pace ((Απόφαση του Συμβουλίου 89/364/ΕΟΚ, ΕΕ αριθ. L 157, 9.6.1989. )) και Save ((Απόφαση του Συμβουλίου 91/565/ΕΟΚ, ΕΕ αριθ. L 307, 8.11.1991. )) πραγματοποιείται σειρά ενεργειών με στόχο την προώθηση της ορθολογικής χρήσης της ενέργειας που καταναλώνεται για φωτισμό. Πρόσφατα, κατά τη διάρκεια διάσκεψης οργανωμένης στο πλαίσιο του προγράμματος Save αφιερώθηκε ολόκληρη ημερίδα στο θέμα της «φωτορρύπανσης του ουρανού».

Η Επιτροπή θεωρεί ότι οι πλέον κατάλληλες δράσεις θα ήταν η πληροφόρηση και η επιμόρφωση των ενδιαφερομένων, στα θέματα φωτισμού, όπως οι μηχανικοί, οι εργολάβοι, και οι κατασκευαστές, οι τοπικές αρχές και οι ιδιωτικές εταιρείες, ώστε να συνειδητοποιήσουν τη σημασία του σωστού υπαίθριου φωτισμού και την ανάγκη αποφυγής της άσκοπης φωτοχυσίας.

Στην ειδική περίπτωση της φωτορρύπανσης, η Επιτροπή πιστεύει ότι, δεδομένων των μεγάλων διαφορών που υφίστανται στην κάθε χώρα καθώς και στην μεγάλη ποικιλία των προδιαγραφών, είναι δύσκολο να ετοιμασθεί κοινοτικός κανονισμός και ότι συνεπώς τα κράτη μέλη είναι υπεύθυνοι να αποφασίζουν τον καλύτερο δυνατό τρόπο αντιμετώπισης του προβλήματος. Όπως και να έχουν τα πράγματα, η Επιτροπή θα προβεί σε περαιτέρω συζητήσεις με τους ενδιαφερόμενους επί του θέματος, κατά τη διάρκεια μελλοντικών συνεδρίων και ημερίδων γύρω από τον αποτελεσματικό φωτισμό.
ΓΡΑΠΤΗ ΕΡΩΤΗΣΗ E-0851/96 υποβολή: Hans-Gert Poettering (PPE) προς την Επιτροπή (12 Απριλίου 1996)

Θέμα: Ευρωπαϊκή ταυτότητα συνταξιούχου

Πρόσφατα δεν επετράπη σε γερμανούς συνταξιούχους να καταβάλουν στην Ολλανδία μειωμένο εισητήριο σε μεταφορικά μέσα, μολονότι στους ολλανδούς συνταξιούχους επιτρέπεται η αγορά εισητηρίων σε μεταφορικά μέσα με μειωμένη τιμή. Αυτό αιτιολογήθηκε με το επιχείρημα ότι η ολλανδική νομοθεσία δεν τους αναγνώριζε ως συνταξιούχους.

Ερωτώ ως εκ τούτου την Επιτροπή:

1. Υπάρχει μια ενιαία ευρωπαϊκή ταυτότητα συνταξιούχου;

2. Εάν όχι, είναι αναγκαία η ύπαρξή της, προκειμένου οι συνταξιούχοι να μπορούν να απολαμβάνουν τα ίδια προνόμια με τους συνταξιούχους της εκάστοτε χώρας υποδοχής;

3. Ποιά μέτρα σκοπεύει να λάβει η Επιτροπή ώστε να αποκλείσει στο μέλλον παρόμοια περιστατικά;

Απάντηση του κ. Flynn εξ ονόματος της Επιτροπής (7 Μαΐου 1996)

Δεν υπάρχουν κοινά ευρωπαϊκά στοιχεία σχετικά με την κοινωνική κατάσταση των συνταξιούχων και δεν προετοιμάζεται πρόταση για την εναρμόνιση των πολιτικών των κρατών μελών στον τομέα αυτό. Υπάρχει ωστόσο σύσταση της Επιτροπής της 10ης Μαΐου 1989 ((ΕΕ L 144, 27.5.1989. )) σχετικά με την καθιέρωση κοινής «κάρτας για άτομα άνω των εξήντα ετών», η οποία στοχεύει να επισημάνει τα υπάρχοντα διακαιώματα των ηλικιωμένων, ιδιαίτερα όταν ταξιδεύουν στο εξωτερικό. Κανένα κράτος μέλος δεν έχει μέχρι στιγμής υλοποιήσει τη σύσταση αυτή. Ωστόσο η Πορτογαλία πρόσφατα όρισε ομάδα εργασίας για να εξετάσει το ζήτημα.

Επί του παρόντος, η Επιτροπή έχει αναλάβει, μαζί με μη κυβερνητικές οργανώσεις, τον προσδιορισμό μέτρων που ενδεχομένως να συμβάλλουν στην καλύτερη πρόσβαση των ηλικιωμένων στις παραχωρήσεις που δικαιούνται. Στόχος των μέτρων αυτών είναι η ανάπτυξη προτύπων, που μπορούν να προσαρμόσουν τα κράτη μέλη, ώστε να ανταποκρίνονται στις ιδιαίτερες συνθήκες που ισχύουν στην επικράτειά τους. Τα πρότυπα αυτά ίσως τελικά προσφέρουν κοινή βάση για αμοιβαίες παροχές και αμοιβαία αναγνώριση εντός της Κοινότητας. Τα αποτελέσματα της μελέτης σκοπιμότητας αναμένονται στα μέσα του 1997.
ΓΡΑΠΤΗ ΕΡΩΤΗΣΗ E-0718/96 υποβολή: Γιάννης Ρουμπάτης (PSE) προς την Επιτροπή (26 Μαρτίου 1996)

Θέμα: Τουρκία, διακίνηση και παραγωγή ναρκωτικών

Σύμφωνα με την ετήσια « Έκθεση Διεθνούς Ελέγχου των Ναρκωτικών» του State Department που δημοσιεύτηκε την 1η Μαρτίου 1995, η Τουρκία αποτελεί «κέντρο κλειδί» για τη διακίνηση των ναρκωτικών από τη νοτιοδυτική Ασία προς την Ευρώπη, ενώ παράλληλα παράγει ή επεξεργάζεται μεγάλες ποσότητες ναρκωτικών που προορίζονται κυρίως για τις ευρωπαϊκές αγορές.

Ερωτάται η Επιτροπή:

1. Τι πληροφορίες έχει για τα θέματα που αναφέρει η έκθεση του State Department για την Τουρκία;

2. Τι μέτρα έχει λάβει και ποιά προτίθεται να λάβει στο μέλλον, ώστε αυτή η χώρα που είναι συνδεδεμένη με την Ευρωπαϊκή Ένωση να υποχρεωθεί να λάβει αυστηρότερα μέτρα για τον έλεγχο δικίνησης ναρκωτικών και την άμεση διακοπή της παραγωγής παντός είδους ναρκωτικών, εκτός αυτών που χρησιμοποιούνται για ιατρικούς σκοπούς;

Απάντηση του κ. Van den Broek εξ ονόματος της Επιτροπής (13.05.1996)

Η Επιτροπή είναι ανήσυχη για το πρόβλημα των ναρκωτικών στην Τουρκία και σχετικά με το θέμα αυτό ενημερώνεται από την «ετήσια έκθεση για τον διεθνή έλεγχο των ναρκωτικών» που δημοσιεύτηκε τον Μάρτιο 1995 από το αμερικανικό Υπουργείο Εξωτερικών και περιέχει στοιχεία για την κατάσταση που επικρατεί, όσον αφορά το συγκεκριμένο θέμα, σε περισσότερες από εκατό χώρες (μεταξύ των οποίων και ορισμένα κράτη μέλη).

Στο πλαίσιο του κονδυλίου Β7-5080 του προϋπολογισμού - καταπολέμηση των ναρκωτικών, η Επιτροπή διέθεσε το 1995 ποσό 760.000 ECU για την επιδότηση του προγράμματος των Ηνωμένων Εθνών για τον διεθνή έλεγχο των ναρκωτικών (PNUCID), ώστε να συμβάλει στις δράσεις που έχει προβλέψει ο εν λόγω Οργανισμός, σε συνεργασία με τις τουρκικές αρχές, για την καταπολέμηση των ναρκωτικών στην Τουρκία. Σύμφωνα με τη σύμβαση που υπεγράφη μεταξύ της Επιτροπής και του PNUCID, η οποία αρχίζει να ισχύει στις αρχές Ιανουαρίου 1996, ο εν λόγω Οργανισμός αναλαμβάνει να υλοποιήσει δράσεις που καλύπτουν κυρίως τους ακόλουθους τέσσερις τομείς δραστηριότητας: καταπολέμηση της διακίνησης ναρκωτικών, δράσεις πρόληψεις, θεραπεία των τοξικομανών και έλεγχος της προσφοράς. Το προγραμμα αυτό θα είναι διάρκειας τριών ετών.
ΓΡΑΠΤΗ ΕΡΩΤΗΣΗ E-0228/96 υποβολή: Κωνσταντίνος Κληρονόμος (PSE) προς την Επιτροπή (9 Φεβρουαρίου 1996)

Θέμα: Δημιουργία εργαστηρίου με σκοπό το συντονισμό της έρευνας στην αλιεία στην Ανατολική Μεσόγειο

Κατά τη διάρκεια της Διπλωματικής Διάσκεψης για θέματα Αλιευτικής Διαχείρησης στη Μεσόγειο, που πραγματοποιήθηκε στην Κρήτη στις 12-14 Δεκεμβρίου 1994, προτάθηκε η δημιουργία στην Κρήτη ενός εργαστηρίου με συγκεκριμένο σκοπό το συντονισμό της Έρευνας στην Αλιεία στην Ανατολική Μεσόγειο. Το εργαστήριο αυτό θα συντελέσει στην καλύτερη συνεργασία στα θέματα αλιείας ανάμεσα στις Μεσογειακές χώρες, μέλη ή μη της Ευρωπαϊκής Ένωσης και θα δώσει τη δυνατότητα να συζητηθεί η ορθολογική διαχείρηση των αποθεμάτων ψαριών (FISH STOCKS), η ανάπτυξη των αλιευτικών δραστηριοτήτων και η κατεργασία στοιχείων, με την ίδρυση και λειτουργία Μεσογειακού Κέντρου Έρευνας τοποθετημένου στην Ανατολική Μεσόγειο, για το οποίο η Κρήτη θεωρείται μια στρατηγικής σημασίας τοποθεσία. Την οργάνωση και λειτουργία του εργαστηρίου θα αναλάμβανε το Ινστιτούτο Θαλάσσιας Βιολογίας Κρήτης - ΙΘΑΒΙΚ (IMBC) ίδρυμα απολύτως κατάλληλο και ικανό για την εκτέλεση αυτού του έργου, επειδή η πρόταση αυτή έτυχε πολύ καλής υποδοχής κατά τη Διάσκεψη.

Ερωτάται η Επιτροπή σε ποιές ενέργειες έχει προβεί από τότε ή τί προτίθεται να πράξει προκειμένου να υλοποιηθεί αυτή η ιδέα, η οποία, εξάλλου, κινείται μέσα στα πλαίσια και τους στόχους της ευρωμεσογειακής πολιτικής, όπως έχουν προδιαγραφεί κατά τη Διάσκεψη της Βαρκελώνης Νοεμβρίου 1995;

Απάντηση της κας Bonino εξ ονόματος της Επιτροπής (14 Μαρτίου 1996)

Το Ινστιτούτο θάλασσιας βιολογίας της Κρήτης ήρθε σε επαφή με την Επιτροπή προκειμένου να οργανώσει μία σύνοδο επιστημονικών εμπειρογνωμόνων προερχομένων από την Ανατολική Μεσόγειο προκειμένου να δοθεί η πρέπουσα συνέχεια στα πορίσματα της διάσκεψης της Κρήτης το 1994 και της διάσκεψης της Βαρκελώνης το 1995.

Το γενικότερο θέμα της συνάντησης αυτής θα είναι ο συντονισμός της έρευνας μεταξύ όλων των χωρών της Ανατολικής Μεσογείου με τη βοήθεια των μέσων τα οποία κρίνονται καταλληλότερα για το σκοπό αυτό, με τη γενική προοπτική της διατήρησης και της ορθολογικής διαχείρισης των αποθεμάτων.

Η οργάνωση της συνόδου αυτής εμπειρογνωμόνων θα ανατεθεί στο Ινστιτούτο Θαλάσσιας Βιολογίας της Κρήτης και υπολογίζει πολύ στην υποστήριξη της Επιτροπής. Προβλέπεται να διοργανωθεί κατά το δεύτερο εξάμηνο του 1996, πράγμα το οποίο καθιστά δυνατό τον εμπλουτισμό των συνομιλιών της δεύτερης διπλωματικής διάσκεψης με θέμα την αλιευτική διαχείριση στη Μεσόγειο την οποία θα οργανώσει η Επιτροπή το Νοέμβριο του 1996, στη Βενετία.
ΓΡΑΠΤΗ ΕΡΩΤΗΣΗ E-0184/96 υποβολή: Bernd Lange (PSE) προς την Επιτροπή (5 Φεβρουαρίου 1996)

Θέμα: Άρνηση γαλλικών τραπεζών να αποδεχθούν ευρωεπιταγές (Euroschecks)

Στη Νορμανδία (Γαλλία) υπήρξαν κατά το παρελθόν έτος περιπτώσεις, όπου γαλλικές τράπεζες (συγκεκριμένα η Banque Publique, η Credit Mutuel και η Credit Agricole) αρνήθηκαν να δεχθούν ευρωεπιταγές γερμανών τουριστών για την καταβολή μετρητών.

1. Έχουν τη δυνατότητα οι γαλλικές τράπεζες να αρνούνται τις ευρωεπιταγές στα πλαίσια των ισχυουσών ρυθμίσεων (παρουσίαση της κάρτας EC, τήρηση των ανωτάτων ορίων, κ.λπ.);

2. Ποιά μέτρα προτίθεται να λάβει η Επιτροπή, για να εμποδίσει την εξακολούθηση αυτής της πρακτικής από γαλλικές τράπεζες;

Απάντηση του κ. Van Miert εξ ονόματος της Επιτροπής (6 Μαρτίου 1996)

1. Το νομικό καθεστώς που πλαισιώνει την αποδοχή από τις γαλλικές τράπεζες των ευρωεπιταγών (eurochθques) είναι συμβατικού χαρακτήρα. Η συμφωνία για τις προμήθειες, τις τοκοφόρους ημερομηνίες και τον κεντρικό συμψηφισμό των ενιαίων ευρωεπιταγών που εκδίδονται σε τοπικό νόμισμα, και το άνοιγμα του μη τραπεζικού τομέα (συμφωνία package deal) που αποτέλεσε αντικείμενο κοινοποίησης στην Επιτροπή βάσει του άρθρου 4 του κανονισμού αριθ. 17 του Συμβουλίου της 6ης Φεβρουαρίου 1962 ((ΕΕ 13 της 21.02.1962. )) δεν προβλέπει την υποχρέωση για όλες τις θυρίδες μιας τράπεζας που είναι μέλος του συστήματος των ευρωεπιταγών να δέχονται ευρωεπιταγές. Συνεπώς η συμφωνία αυτή δεν εμποδίζει τις τράπεζες να ασκούν τις πρακτικές που υπογραμμίζονται στην ερώτηση. Ο αξιότιμος βουλευτής θα μπορούσε να απευθυνθεί στους οργανισμούς που διαχειρίζονται το σήμα της ευρωεπιταγής, όπως η Europay France ή η Europay International, για να λάβει περισσότερες πληροφορίες.

2. Φαίνεται εξάλλου, εκ πρώτης όψεως ότι η κατάσταση που περιγράφει ο αξιότιμος βουλευτής δεν απαιτεί δράση από την πλευρά της Επιτροπής σχετικά με την εφαρμογή των κανόνων ανταγωνισμού. Πράγματι, η συμπεριφορά ορισμένων γαλλικών τραπεζών όπως αναφέρεται από τον αξιότιμο βουλευτή δεν φαίνεται να είναι αποτέλεσμα συνεννόησης ή κοινής πρακτικής, πράξεις που καλύπτονται από το άρθρο 85 της συνθήκης ΕΚ.
ΓΡΑΠΤΗ ΕΡΩΤΗΣΗ E-0380/96 υποβολή: Anthony Wilson (PSE) προς την Επιτροπή (22 Φεβρουαρίου 1996)

Θέμα: Γαλλικές ποσοστώσεις στη μουσική

Μπορεί η Επιτροπή να μας πει εάν αντίκειται στην αρχή της ελεύθερης κυκλοφορίας αγαθών η εκ μέρους κράτους μέλους επιβολή ποσοστώσεων σε προϊόντα καταγωγής άλλου κράτους μέλους; Συγκεκριμένα, μπορεί η Επιτροπή να σχολιάσει εάν, το να θεσπίζει η γαλλική νομοθεσία ποσοστώσεις για την αναμεταδιδόμενη μουσική, αποτελεί αποδεκτή πολιτική εσωτερικής αγοράς;

Απάντηση του κ. Μοnti εξ ονόματος της Επιτροπής (11 Απριλίου 1996)

Η Επιτροπή επιθυμεί να πληροφορήσει το Αξιότιμο Μέλος του Κοινοβουλίου ότι έχει ήδη δεχθεί καταγγελίες όσον αφορά τη γαλλική νομοθεσία την οποία αναφέρει στην ερώτησή του.

Οι ραδιοφωνικές μεταδόσεις αποτελούν υπηρεσίες, κατά την έννοια των άρθρων 59 και 60 της συνθήκης ΕΚ. Κατά συνέπεια, η γαλλική νομοθεσία εξετάζεται προκειμένου να εξακριβωθεί αν συμβιβάζεται με το άρθρο 59.

Κατά γενικό κανόνα, γίνεται διάκριση μεταξύ των μέτρων που εισάγουν διακρίσεις και των μέτρων που δεν εισάγουν διακρίσεις. Η λήψη μέτρων που συνεπάγονται δυσμενείς διακρίσεις δικαιολογείται μόνο για κάποιον από τους λόγους που αναφέρονται στο άρθρο 56 της συνθήκης ΕΚ και συγκεκριμένα για λόγους δημοσίας τάξεως, δημοσίας ασφαλείας και δημοσίας υγείας. Οι περιορισμοί που δεν εισάγουν διακρίσεις είναι δυνατόν να δικαιολογούνται για λόγους του δημοσίου συμφέροντος, εφόσον είναι ανάλογοι του επιδιωκόμενου στόχου.

Κατά τα φαινόμενα, η υπό εξέταση νομοθεσία περιορίζει την παροχή υπηρεσιών στους γαλλικούς ραδιοφωνικούς σταθμούς από καλλιτέχνες, μουσικούς παραγωγούς και παραγωγούς ραδιοφωνικών προγραμμάτων άλλων κρατών μελών. Οι περιορισμοί στην παροχή υπηρεσιών πρέπει να δικαιολογούνται από την επιδίωξη στόχου δημοσίου συμφέροντος και να είναι ανάλογοι με τον στόχο αυτόν.

Θα πρέπει να τονιστεί ότι η Επιτροπή δεν αμφισβητεί τη δυνατότητα των κρατών μελών να λαμβάνουν μέτρα στο πλαίσιο της πολιτικής που ακολουθούν στον γλωσσικό τομέα. Εντούτοις, για να συμβιβάζονται με την κοινοτική νομοθεσία, τα μέτρα που περιορίζουν την ελεύθερη παροχή υπηρεσιών πρέπει να αποδεικνύεται ότι είναι ανάλογα με τον επιδιωκόμενο στόχο.

Συνεπώς, το σημαντικότερο θέμα που θα πρέπει να εξεταστεί είναι το θέμα της αναλογικότητας και, επομένως, κατά πόσο το μέτρο είναι κατάλληλο για την επίτευξη του επιδιωκόμενου στόχου, αν θα μπορούσαν να ληφθούν λιγότερο περιοριστικά μέτρα για την επίτευξη του ιδίου στόχου και αν το μέτρο πρέπει να θεωρηθεί υπερβολικό για την επίτευξη του στόχου.

Προς το παρόν η Επιτροπή εξετάζει τις πληροφορίες που παρέσχαν οι γαλλικές αρχές.
ΓΡΑΠΤΗ ΕΡΩΤΗΣΗ E-0353/96 υποβολή: Florus Wijsenbeek (ELDR) προς την Επιτροπή (22 Φεβρουαρίου 1996)

Θέμα: Σημαντική αύξηση των διοδίων για το Brenner Pass εκ μέρους της Αυστρίας

Γνωρίζει η Επιτροπή ότι η Αυστρία, χωρίς καμιά αιτιολογία αλλά με μόνο στόχο τον περιορισμό των διαμετακομιστικών οδικών μεταφορών στη χώρα, αύξησε υπερβολικά τα τέλη για τα διόδια του Brenner Pass; Γνωρίζει επίσης η Επιτροπή ότι ακόμα και για τα φιλικά προς το περιβάλλον οχήματα θα ισχύουν νυκτερινά διόδια τέσσερις φορές υψηλότερα από εκείνα που ίσχυαν τον Ιούλιο του 1995;

Αντιλαμβάνεται η Επιτροπή την τεράστια αύξηση του κόστους για τις επιχειρήσεις εθνικών μεταφορών που συνεπάγεται αυτή η απόφαση; Συνειδητοποιεί επίσης η Επιτροπή ότι η απόφαση αυτή ενδέχεται να αποτελέσει μεγάλο και κατά συνέπεια απαράδεκτο εμπόδιο στις εμπορικές σχέσεις μεταξύ των κρατών μελών της Ευρωπαϊκής Ένωσης;

Διάφορες επιχειρήσεις μεταφορών εκφράζουν τους φόβους ότι έτσι θα δημιουργηθεί προηγούμενο στις άλλες χώρες των Άλπεων οι οποίες αναμφισβήτητα θα αντιμετωπίσουν μεγάλη αύξηση της κυκλοφορίας φορτηγών αυτοκινήτων στους αυτοκινητοδρόμους τους. Φρονεί η Επιτροπή ότι οι φόβοι αυτοί είναι βάσιμοι και προτίθεται να προβεί στις ενέργειες που απαιτούνται για να προληφθούν περαιτέρω προβλήματα;

Προτίθεται η Επιτροπή να ασκήσει πίεση στην αυστριακή κυβέρνηση να μειώσει, έστω και τώρα, αυτή την αύξηση;

Απάντηση του κ. Kinnock εξ ονόματος της Επιτροπής (28 Μαρτίου 1996)

Η Επιτροπή γνωρίζει τις αποφάσεις της αυστριακής κυβέρνησης σχετικά με το επίπεδο των διοδίων που απαιτούνται για τη διέλευση του Brenner. Επενέβη, πράγματι ήδη στις αυστριακές αρχές προκειμένου να τους επιστήσει την προσοχή στις δυσκολίες που ενδεχομένως να τεθούν, όσον αφορά την συμβατότητα του εν λόγω τιμολογίου με την κοινοτική νομοθεσία. Η Επιτροπή εξετάζει προς το παρόν τις αποφάσεις που έχουν ληφθεί επί του θέματος με στόχο να εξακριβώσει τη συμβατότητά τους με τις ισχύουσες κανονιστικές διατάξεις.